Rīgā

|  |  |
| --- | --- |
| Datums skatāms laika zīmogā | Nr. TA-1010/2717 |
| Uz 30.04.2021. | Nr. 1-8/21 |

Latvijas Republikas

tiesībsargam

Par vienreizējo pabalstu

Ministru kabinets iepazinies ar Latvijas Republikas tiesībsarga (turpmāk – tiesībsargs) 2021. gada 30. aprīļa vēstuli Nr. 1-8/21 "Par vienreizējo pabalstu", kurā tiesībsargs norāda, ka Covid-19 infekcijas izplatības seku pārvarēšanas likuma 68. panta 1. punkts ir pretrunā ar Satversmes 91. pantā nostiprināto vienlīdzības principu, ciktāl tas no atbalsta saņēmēju loka izslēdz personas ar invaliditāti, kas ir izdienas pensijas saņēmējas, un sniedz šādu atbildi.

Saeima 2021. gada 11. martā pieņēma grozījumus Covid-19 infekcijas izplatības seku pārvarēšanas likumā. Grozījumi minētā likuma 68. panta 1. punktā paredz izmaksāt vienreizēju pabalstu 200 *euro* apmērā Latvijā dzīvojošai personai, kura laikposmā no 2021. gada 1. marta līdz sakarā ar Covid-19 infekcijas izplatību izsludinātās ārkārtējās situācijas beigām ir Latvijas vecuma, invaliditātes vai apgādnieka zaudējuma pensijas, tai skaitā priekšlaicīgi un avansā piešķirtās pensijas, saņēmēja, speciālās valsts pensijas saņēmēja, izdienas pensijas saņēmēja, kura ir sasniegusi vecuma pensijas piešķiršanai nepieciešamo vecumu, taču vecuma pensija nav piešķirta, atlīdzības par darbspēju zaudējumu vai atlīdzības par apgādnieka zaudējumu saņēmēja vai arī valsts sociālā nodrošinājuma pabalsta saņēmēja, tai skaitā, ja pabalsta izmaksa uz laiku ir pārtraukta.

Vienreizējais 200 *euro* pabalsts ar likumu tika noteikts pie tiem pakalpojumiem, kurus pamatā izmaksā no valsts sociālās apdrošināšanas speciālā budžeta un kurus regulē likums "Par valsts sociālo apdrošināšanu". Likuma "Par valsts sociālo apdrošināšanu" 3. panta pirmā daļa nosaka ‒ sociālā apdrošināšana ir pasākumu kopums, ko organizē valsts, lai apdrošinātu personas vai tās apgādībā esošo personu risku zaudēt darba ienākumu sakarā ar sociāli apdrošinātās personas slimību, invaliditāti, maternitāti, paternitāti, bezdarbu, vecumu, nelaimes gadījumu darbā vai saslimšanu ar arodslimību, bērna kopšanu, kā arī papildu izdevumiem sakarā ar sociāli apdrošinātās personas vai tās apgādībā esošās personas nāvi. Tātad persona, veicot sociālās apdrošināšanas iemaksas no saviem ienākumiem, sevi apdrošina gadījumiem, kad tiek zaudēta iespēja pašai gūt darba ienākumus. Situācijā, kad Veselības un darbspēju ekspertīzes ārstu valsts komisija personai nosaka invaliditāti, viņa var pretendēt uz sociālo nodrošinājumu, pieprasot invaliditātes pensiju, vai valsts sociālā nodrošinājuma pabalstu, ja personai nav uzkrāti trīs apdrošināšanas stāža gadi, kas nepieciešami, lai piešķirtu invaliditātes pensiju, vai arī atlīdzību par darbspēju zaudējumu, ja noticis nelaimes gadījums darbā vai iegūta arodslimība.

Normatīvie akti, kas regulē izdienas pensiju piešķiršanu un izmaksu, nosaka ‒ izdienas pensijas saņēmējiem, sasniedzot likumā "[Par valsts pensijām](https://likumi.lv/ta/id/38048-par-valsts-pensijam)" noteikto pensijas vecumu, izdienas pensijas izmaksa tiek pārtraukta, līdz Valsts sociālās apdrošināšanas aģentūra (turpmāk – VSAA) piešķir valsts sociālās apdrošināšanas vecuma pensiju. Pēc vecuma pensijas piešķiršanas izdienas pensijas izmaksu atjauno, to samazinot par piešķirtās vecuma pensijas apmēru. Tas ir, turpmāk tiek maksāta vecuma pensija un starpība līdz izdienas pensijas apmēram, ja tas ir lielāks par vecuma pensiju.

Attiecīgi Covid-19 infekcijas izplatības seku pārvarēšanas likuma 68. panta 1. punktā tika noteikts, ka tiesības uz vienreizējo pabalstu 200 *euro* apmērā ir personai, kura ir izdienas pensijas saņēmēja, ir sasniegusi vecuma pensijas piešķiršanai nepieciešamo vecumu, bet kurai vecuma pensija vēl nav piešķirta. Citiem izdienas pensijas saņēmējiem likumā netika paredzēts izmaksāt vienreizējo 200 *euro* pabalstu, jo izdienas pensija pēc savas būtības jau ir speciāla sociālā garantija.

Jāatzīmē, ka izdienas pensijas piešķir atkarībā gan no nostrādātā laika konkrētajā amatā, profesijā vai izdienas laika, gan no personas sasniegtā vecuma. Izdienas pensijas pieprasīšanas vecums ir robežās no 38 līdz 55 gadiem (izņemot tiesnešus, kuriem pensionēšanās vecums noteikts, sasniedzot likumā "Par valsts pensijām" noteikto pensionēšanās vecumu). Atsevišķi izdienas pensiju likumi paredz gadījumus, kad tiesības uz izdienas pensiju ir neatkarīgi no personas vecuma, pastāvot citiem iemesliem, piemēram, veselības stāvokļa dēļ, beidzies uz noteiktu laiku noslēgtā dienesta līguma termiņš, amatpersonu skaita samazināšana vai dēļ amata vietu likvidācijas.

Būtībā izdienas pensijas saņēmēji lielā daļā ir tā iedzīvotāju grupa, kura ir darbspējīgā vecumā. 2021. gada februārī VSAA uzskaitē bija 10,9 tūkst. izdienas pensiju saņēmēju, no tiem vecumā līdz 63 gadiem (ieskaitot) bija 9,6 tūkst. Arī Valsts kontrole 2017. gada 15. maijā publicētajā lietderības revīzijas ziņojumā "Vai valsts politika pensiju sistēmas ilgtspējas nodrošināšanai ir efektīva?" par veikto lietderības revīziju "Valsts politikas efektivitāte pensiju sistēmas ilgtspējas nodrošināšanai" bija atzīmējusi, ka gandrīz 71% izdienas pensiju saņēmēju turpina strādāt pēc izdienas pensijas piešķiršanas. Daļai personu nav bijis nepieciešams pat pārkvalificēties, jo tās turpina strādāt profesijās, no kurām devušās izdienas pensijā, savukārt katra piektā persona ir atradusi darbu uzreiz pēc izdienas pensijas piešķiršanas un turpina strādāt bez pārtraukuma.

Tāpat ir izdienas pensiju saņēmēji, kuriem no attiecīgā resora jeb ministrijas, kuras pakļautībā vai padotības iestādē tie bija nodarbināti, arī pēc atvaļināšanas ir iespēja saņemt apmaksātu veselības aprūpi, kas saistīta ar dienesta laikā, pildot dienesta pienākumus, gūtajām traumām, ievainojumiem un slimībām vai to sekām. Piemēram, saskaņā ar Ministru kabineta 2013. gada 20. augusta noteikumiem Nr. 590 "[Noteikumi par atvaļinātajiem karavīriem apmaksājamiem veselības aprūpes pakalpojumiem, kā arī izdevumu apmēru un samaksas kārtību](https://likumi.lv/doc.php?id=259158)" Aizsardzības ministrija kompensē atvaļinātajiem karavīriem apmaksājamos veselības aprūpes pakalpojumus.

Ņemot vērā minēto, izdienas pensiju saņēmēji sākotnēji netika iekļauti to personu lokā, kuriem saskaņā ar Covid-19 infekcijas izplatības seku pārvarēšanas likuma 68. panta 1. punktu būtu tiesības saņemt vienreizējo 200 *euro* pabalstu.

Taču starp izdienas pensijas saņēmējiem ir arī personas ar invaliditāti, kuras, jo īpaši personas ar I un II invaliditātes grupu, ir vienas no mazaizsargātākajām sabiedrības grupām un tādējādi atrodas sociālās atstumtības riskam pakļauto personu grupā. **Ierobežotas darbspējas** vai pilnīgs to zudums var būt par iemeslu bezdarbam vai zemākas darba intensitātes nodarbinātībai, kas savukārt atspoguļojas ierobežotās iespējās gūt pietiekamus ienākumus no algota darba, arī pēc atvaļināšanās no dienesta. Turklāt personas ar invaliditāti saskaras ar papildu izdevumiem, lai uzlabotu vai uzturētu vismaz esošā stāvoklī savu veselību un funkcionalitāti.

Arī Latvijas Republikas Satversmes tiesa sprieduma lietā Nr. 2019-27-03 "Par Ministru kabineta 2009. gada 22. decembra noteikumu Nr. 1605 "Noteikumi par valsts sociālā nodrošinājuma pabalsta un apbedīšanas pabalsta apmēru, tā pārskatīšanas kārtību un pabalstu piešķiršanas un izmaksas kārtību" 2. punkta atbilstību Latvijas Republikas Satversmes 1. pantam, 91. panta otrajam teikumam un 109. pantam" 20.3.3. punktā secina ‒ "ņemot vērā Latvijai saistošās starptautiskās cilvēktiesību normas, invaliditāte ir atzīstama par vienu no tiem Satversmes 91. panta saturā ietilpstošajiem kritērijiem, uz kuru pamata diskriminācija ir aizliegta. Turklāt personas ar invaliditāti ir īpaši aizsargājama personu grupa, un valstij citstarp ir jāīsteno arī īpaši pasākumi, lai nodrošinātu šīm personām vienlīdzīgas iespējas un likumiskās brīvības".

Ņemot vērā iepriekš minēto, Labklājības ministrija ierosina veikt grozījumus Covid-19 infekcijas izplatības seku pārvarēšanas likumā, paredzot vienreizējo 200 *euro* pabalstu izmaksāt arī tiem izdienas pensiju saņēmējiem, kuriem ir noteikta invaliditāte, minētā pabalsta izmaksu uzticot iestādēm, kuras piešķir un izmaksā izdienas pensijas, ‒ VSAA, Aizsardzības ministrijai, Militārās izlūkošanas un drošības dienestam, kā arī Satversmes aizsardzības birojam.

Saskaņā ar VSAA sniegto informāciju tās uzskaitē 2021. gada februārī bija 475 izdienas pensijas saņēmēji vecumā līdz 63 (ieskaitot) gadu vecumam, kuriem ir noteikta invaliditāte un nav piešķirta invaliditātes pensija vai atlīdzība par darbspēju zaudējumu. Līdz ar to provizoriski papildus būtu nepieciešami 95 tūkst. *euro* vienreizējā 200 *euro* pabalsta izmaksai VSAA uzskaitē esošo izdienas pensijas saņēmējiem ar invaliditāti.

Aizsardzības ministrijas Sociālo lietu nodaļa ir uzskaitījusi 84 izdienas pensionārus, kuri saņem izdienas pensiju un viņiem ir noteikta invaliditāte, vienlaikus norādot, ka šie dati ir aptuveni, jo ir iegūti no Valsts ieņēmumu dienesta Elektroniskās deklarēšanas sistēmas (EDS), kurā šie izdienas pensijas saņēmēji ir norādījuši sevi kā personu ar invaliditāti, lai izdienas pensijai būtu piemērojams iedzīvotāju ienākuma nodokļa atvieglojums. Tādējādi provizoriski papildus nepieciešamie līdzekļi vienreizējā 200 *euro* pabalsta izmaksai izdienas pensijas saņēmējiem ar invaliditāti, kuri ir Aizsardzības ministrijas uzskaitē, varētu būt 16,8 tūkst. *euro*.

Savukārt Militārās izlūkošanas un drošības dienests, kā arī Satversmes aizsardzības birojs ir snieguši informāciju par to, ka šo iestāžu uzskaitē nav izdienas pensijas saņēmēju, kuriem ir noteikta invaliditāte.

Pielikumā:   Ministru kabineta 2021. gada 18. maija sēdes   
protokola Nr. 42 24. § izraksts.

Cieņā

|  |  |  |
| --- | --- | --- |
| Ministru prezidents | (paraksts\*) | A. K. Kariņš |

\* Dokuments ir parakstīts ar drošu elektronisko parakstu